Astral kry hofbevel teen regering oor diensleweringChris Schutte. Die hoendervleisprodusent Astral het ’n hofbevel bekom teen die regering rakende ’n gebrek aan die lewering van basiese dienste aan ondernemings en gemeenskappe in die Lekwa-munisipaliteit. Die munisipaliteit se gebrekkige dienslewering met betrekking tot water- en elektrisiteitsvoorsiening het ’n uiters ontwrigtende impak op Astral se bedrywighede in Standerton sowel as op die dorp se inwoners en gemeenskappe in die omliggende gebiede. Dit het Astral genoop om met regsprosesse teen die provinsiale en nasionale regering te begin om hulle verantwoordbaar te hou vir die gebrek aan munisipale dienslewering in Standerton. Ingevolge die hofbevel wat vroeër die week in die hooggeregshof in Pretoria verkry is, word die nasionale regering en tesourie nou verplig om by Lekwa-munisipaliteit in te gryp en moet ’n finansiële herstelplan ingevolge die Wet op die Bestuur van Munisipale Finansies opgestel word. Die bevel maak ook voorsiening vir Astral om die hof weer te nader vir verdere verligting indien hy van mening is dat die finansiële herstelplan nie geïmplementeer word nie. “Ons bevestig ons volle steun aan die nasionale regering en die tesourie en sien uit daarna om verder saam te werk ten einde die baie ernstige kwessies wat die Lekwa-munisipaliteit tans in die gesig staar, op te los en die impak daarvan op ons bedrywighede en die gemeenskap,” het Chris Schutte, uitvoerende hoof van Astral, gesê. Astral het reeds vroeg in 2018 regstappe teen die munisipaliteit gedoen nadat infrastruktuur so agteruitgegaan het dat dit groot ontwrigting vir sy bedrywighede veroorsaak het. ’n Hofbevel is bekom waarvolgens die Lekwa-munisipaliteit verplig is om ’n langtermynplan op te stel waarin aangedui word hoe en wanneer hy munisipale infrastruktuur gaan herstel en opgradeer. Die plan het egter nooit gerealiseer nie.